སྐད་གྲགས་ཆོད་པའི་ཆབ་སྲིད་རིག་པའི་གསུང་རྩོམ༼རྒྱུན་ཤེས༽ཞེས་བྱ་བར་ཐོ་མ་སིཕེནལགས་ཀྱིས་སྐད་ཆ་འདི་འདྲ་ཞིག་གསུངས་ཡོད་དེ།༼མི་ཤིན་ཏུ་མང་པོ་ཞིག་གིས་རྒྱལ་ཁབ་ཅེས་པ་དང་སྤྱི་ཚོགས་ཞེས་པ་གཉིས་ཀྱི་ཁྱད་པར་མི་ཤེས་པ་དང་།ཡང་ན་ཁྱད་པར་མེད་པར་ལྟ་བ་རེད།འདི་ནི་ནོར་འཁྲུལ་ཆེན་པོ་ཞིག་སྟེ།སྤྱི་ཚོགས་ནི་མིའི་རིགས་ཀྱི་འདོད་བློའི་དབང་གིས་བྱུང་བ་དང་།རྒྱལ་ཁབ་ནི་མིའི་སྡིག་ཉེས་ཀྱི་དབང་གིས་བྱུང་བའོ༽ཟེར།མི་ཞིག་འཇིག་རྟེན་འདི་རུ་འཚོ་ཞིང་གནས་པའི་དུས་སུ།༼བསེ་རུ་བཞིན་ཏུ་གཅིག་པུར༽་སྡོད་ཐུབ་པ་ཞིག་གཏན་ནས་མིན་ཕྱིར།མི་སུ་ཡིན་རུང་མི་གཞན་ལ་བརྟེན་དགོས་ཤིང་།ཁ་ལ་བཟའ་བ་དང་རྒྱབ་ལ་གྱོན་པ།ཆགས་པ་སྤྱོད་པ་དང་བུ་རྒྱུད་སྤེལ་བ་སོགས་མིའི་ལྷན་སྐྱེས་གྱི་འདོད་བློའི་རིག་དང་།སྐད་ཆ་དང་ཚན་རིགསྒྱུ་རྩལ་སོགས་མིའི་རྗེས་བྱུང་གི་འདོད་བློའི་རིགས་སྒྲུབ་པར་བྱེད་པ་ལ།མི་གཉིས་ཡན་ཆད་ཚོགས་པའི་ཐུན་མོང་གི་སྟོབས་ཤུགས་ཤིག་ཅིས་ཀྱང་མེད་ཐབས་མེད་པར་གྱུར།དེ་ལྟ་བུའི་མིའི་ཚོགས་པ་དེ་ལ་སྤྱི་ཚོགས་ཞེས་སུ་གྲགས་ཤིང་།ཁོར་ཡུག་དེ་གར་མི་རྣམས་ཀྱིས་རང་ལ་ཐོབ་འོས་པ་བརྩོན་ལེན་བྱེད་ཅིང་།སྒྲུབ་འོས་པ་འགན་ཁུར་དུ་ལེན་པར་བྱེད།ཀ་བས་ནས་ཀྱི་རྩམ་པ་འཐག་པ་དང་།ཁ་བས་ལུག་གི་པགས་པ་མཉེ་བ།ག་བས་རེ་ལྡེ་འཚེམ་བཟོ་བྱེད་པ་བཅས་བྱས་ཚེ།གཞི་ནས་ཀ་བ་ཁ་བ་ག་བ་གསུམ་གྱི་ཟས་གོས་སྡོད་གསུམ་གྱི་འདོད་བློ་སྐོང་ཐུབ་པར་གྱུར་པ་ཡིན།ཁོ་ཚོ་ནི་སོ་སོའི་འདོད་བློའམ་ཁེ་ཕན་གྱི་ཆེད་དུ་རང་བྱུང་ངང་གིས་འདུས་པ་ཞིག་ཀྱང་ཡིན།འདི་ནི་མིའི་རིགས་ཀྱི་ཐུན་མོང་མ་ཡིན་པའི་ཤེས་རབ་ཀྱི་བསྐྱེད་འབྲས་དང་།འོད་སྟོང་འབར་བའི་འཕེལ་རྒྱས་ཤིག་གི་སྔོན་འགྲོར་ཡང་གྲུབ་པ་རེད།